શ્રી નરેન્દ્રભાઈએ પ્રશાસનમાં નવી કાર્યસંસ્કૃતિ ઊભી કરવાનો પ્રયાસ કર્યો છે એને સાર્થક પડાવ સુધી લઈ જવી પડશે. જાહેર વહીવટ એ ‘પબ્લિક-મેનેજમેન્ટ’ થવા લાગ્યું છે ત્યારે પ્રત્યેક સરકારી કામ ‘પ્રોફેશનલ-ટચ’ દેખાય તેવી પારદર્શકતાથી કરવું જોઈશે. બીજા બે ત્રણ અવલોકન ઉભરી રહ્યા છે. આ ચુંટણીમાં જે લોકો એક કૃત્રિમ સેક્યુલરીઝમ પર આધાર રાખતા હતા તેઓએ સનાતન હિંદુધર્મના શ્રદ્ધા કેન્દ્રો એવા મંદિરોમાં નમન-પૂજા કરી છે. ભારતીય સંસ્કૃતિના આ શ્રદ્ધાકેન્દ્રોનું માહત્મ્ય પ્રજાજીવનમાં શું છે તે અંગે ધર્મસંસ્થાઓએ હાથ ધરવા જેવો પ્રકલ્પ છે. શ્રદ્ધાનું શિક્ષણ ક્યાં અને કેવું મળે છે ? તે જોવાવું જોઈએ. આ ચૂંટણીમાં હિંદુ સંસ્કૃતિની આ સ્વીકૃતિને એક આવકાર્ય જાગ્રતિ ગણી શકાય.